b'\n_START_ARTICLE_\nOrvokki Kangas\n_START_PARAGRAPH_\nIlmi Orvokki Kangas o.s. Koski (25. syyskuuta 1921 Lohtaja \xe2\x80\x93 18. hein\xc3\xa4kuuta 2000 Sein\xc3\xa4joki) oli suomalainen keskustapuoluetta edustanut poliitikko._NEWLINE_Kangas oli varsinaiselta ammatiltaan talonem\xc3\xa4nt\xc3\xa4, jona h\xc3\xa4n toimi kotipaikkakunnallaan Lapualla vuodesta 1950. H\xc3\xa4nen vanhempansa ja puolisonsa vanhemmat olivat maanviljelij\xc3\xb6it\xc3\xa4. H\xc3\xa4n ty\xc3\xb6skenteli nuoruudessaan sihteerin\xc3\xa4 ja neuvojana Keski-Pohjanmaan Nuorisoseuran palveluksessa, Suomen Huollon Vaasan l\xc3\xa4\xc3\xa4nin valistussihteerin\xc3\xa4, opintosihteerin\xc3\xa4 Etel\xc3\xa4-Pohjanmaan Nuorisoseuran palveluksessa ja Maalaisliiton Naisten matkasihteerin\xc3\xa4. _NEWLINE_Eduskuntaan Kangas valittiin ensimm\xc3\xa4isen kerran eduskuntavaaleissa 1970 Vaasan l\xc3\xa4\xc3\xa4nin vaalipiirist\xc3\xa4. H\xc3\xa4net valittiin jatkamaan kansanedustajana kolmissa seuraavissa vaaleissa ja h\xc3\xa4n toimi n\xc3\xa4in kansanedustajana yhteens\xc3\xa4 13 vuotta, vuoteen 1983 asti. Ministerin\xc3\xa4 Kangas toimi yhteens\xc3\xa4 229 ministerip\xc3\xa4iv\xc3\xa4\xc3\xa4 Martti Miettusen III hallituksessa syyskuusta 1976 toukokuuhun 1977. H\xc3\xa4n oli Miettusen III hallituksessa ministeri sosiaali- ja terveysministeri\xc3\xb6ss\xc3\xa4 eli II sosiaali- ja terveysministeri._NEWLINE_Kangas oli presidentin valitsijamies kolmissa vaaleissa, vuosina 1968, 1978 ja 1982. Lapuan kunnan-, kauppalan- ja kaupunginvaltuuston j\xc3\xa4sen h\xc3\xa4n vuosina 1956\xe2\x80\x931984. Kangas toimi poliittisella urallaan my\xc3\xb6s keskustapuolueen puoluevaltuuskunnan j\xc3\xa4senen\xc3\xa4, puolueen naisj\xc3\xa4rjest\xc3\xb6n varapuheenjohtajana ja puolueen Etel\xc3\xa4-Pohjanmaan piirij\xc3\xa4rjest\xc3\xb6n puheenjohtajana. _NEWLINE_Kangas kirjoitti poliittisen uransa p\xc3\xa4\xc3\xa4tytty\xc3\xa4 useita kirjoja. Vuonna 1984 ilmestyi kirja Kotipolkuja ja valtateit\xc3\xa4, vuonna 1986 P\xc3\xa4iv\xc3\xa4 vain ja hetki kerrallansa, vuonna 1988 Yst\xc3\xa4v\xc3\xa4ni Vieno Simonen, vuonna 1991 Marraslapsi ja vuonna 1994 Me investoimme ihmiseen._NEWLINE_Orvokki Kangas oli naimisissa maanviljelij\xc3\xa4 Yrj\xc3\xb6 Kankaan kanssa vuodesta 1950. He saivat viisi yhteist\xc3\xa4 lasta, kolme poikaa ja kaksi tyt\xc3\xa4rt\xc3\xa4. _NEWLINE_Kankaalle my\xc3\xb6nnettiin kunnallisneuvoksen arvo vuonna 1987.'